Kennedy Center

**Kennedy Center**, virallisesti **John F. Kennedy Center for the Performing Arts**, on kulttuurikeskus Yhdysvalloissa Washingtonissa. Se on nimetty Yhdysvaltojen presidentin John F. Kennedyn mukaan.

## Arkkitehtuuri ja esitystilat
Kennedy Centerin suunnitteli arkkitehti Edward Durell Stone, ja hänen poikansa Edward Durell Stone Jr. toimi maisema-arkkitehtinä. Rakennus on noin 190 metriä pitkä, ja se sijaitsee Potomacjoen rannassa. Rakennus on modernistinen, ja sen pintamateriaalina on Carraran marmori. Rakennusta myös ympäröi leveä pylväikkö, jossa on ohuita kultavärillä maalattuja pylväitä.

Sisäänkäynnille johtaa puistokujat, ja sen edustan aukiolla on noin 30 metriä pitkä heijastava allas. Sisäänkäynnin puistoissa on myös julkisia veistoksia, kuten Aurelio Tenon *Don Quixote* ja Eduardo Ramírez Villamizarin *Columbia to John F. Kennedy*. Keskuksen läntinen ja eteläinen julkisivu ovat Potomacjokea kohti, ja niiden edustan tasanteilla on korotetuilla istutusalueilla pajuja sekä niiden ympärillä suihkulähteitä. Maisema-arkkitehti Lester Collins suunnitteli 1971 tasanteiden kattoterassin yhtenväiset laatoitukset.

Päärakennuksessa on kolme pääsalia, oopperatalo, konserttihalli ja Eisenhower-teatteri. Niistä suurin on konserttihalli. Kennedy-keskuksen sisätilat ovat päällystetty marmorilla.

## Historia
### Rakentaminen
Kennedy Centerin tausta alkaa 1900-luvun alkupuolelta, kun jotkut kongressin jäsenet ja muut vaikuttajat rupesivat vaatimaan kansallisen kulttuurikeskuksen rakentamista. Ensimmäinen nainen Eleanor Roosevelt teki 1933 ehdotuksen kulttuurikeskuksesta, ja viisi vuotta myöhemmin kongressi hyväksyi päätöslauselman keskuksen rakentamisesta Judiciary Squaren aukiolle Washingtoniin. Päätös ei kuitenkaan toteutunut.

Edustaja Arthur George Klein teki vuonna 1950 lakiehdotuksen kansallisen kulttuurikeskuksen rakentamista. Frank Thompson onnistui viemään ehdotuksen läpi kongressissa, ja presidentti Dwight D. Eisenhower allekirjoitti lain 1958. Sille ei kuitenkaan annettu rahoitusta, ja rahankeräyksessä saatiin kokoon vain noin 13&nbsp;000 Yhdysvaltain dollaria.

John F. Kennedy otti kulttuurikeskusprojektin hoidettavakseen noustuaan presidentiksi 1961. Hän valitsi kiineistömoguli ja Broadway-tuottaja Roger Stevensin johtamaan rahankeräystä. Tämä järjesti monia tilaisuuksia, mutta vuoden 1963 lopussa ei oltu vieläkään kerätty tarpeeksi varoja rakentamiseen. Kennedy salamurhattiin marraskuussa 1963, ja pian tämän jälkeen presidentin perhe ehdotti, että kansallinen kulttuurikeskus nimettäisiin Kennedyn kunniaksi. Kongressi hyväksyi vuoden 1964 alussa lakimuutoksen laitoksen nimeämiseksi Esittävien taiteiden John F. Kennedy -keskukseksi (John F. Kennedy Center for the Performing Arts). Kongessi päätti myös osaltaan rahoittaa rakentamista.

Presidentti Lyndon B. Johnson oli joulukuussa 1964 mukana peruskiven muurauksessa. Hän käytti samaa kultaista lapiota, jolla oli muurattu myös Lincolnin ja Jeffersonin muistomerkkien peruskivi. Vielä rakentamisen aloittamisenkin jälkeen Kennedy Centerin paikasta käytiin keskustelua. Kriitikot pitivät paikkaa Potomacjoen rannalla Foggy Bottomissa valtateiden takia vaikeapääsyisenä. Joidenkin mielestä National Mall olisi ollut paljon parempi paikka, mutta selvitysten jälkeen keskus rakennettiin Foggy Bottomiin. Rakennustyöt maksoivat lopulta 70 miljoonaa dollaria, josta 60 prosenttia maksoi liittovaltion hallitus.

### Toiminta
Kennedy-keskuksen avajaiset pidettiin 8. syyskuuta 1971. Gaalakonsertissa muun muassa esitettiin Leonard Bernsteinin säveltämä teos ”Mass”, jonka Jacqueline Kennedy oli häneltä tilannut. Kennedy-keskus on vuodesta 1978 jakanut Kennedy Center Honors -palkintoja yhdysvaltalaisille taiteilijoille ja esiintyjille. Yhdysvaltain kansallisorkesteri siirsi vuonna 1986 kotipaikkansa Kennedy-keskukseen.

Kennedy-keskusta laajennettiin 2010-luvulla, kun Steven Holl Architectsin suunnittelema laajennusosa The Reach valmistui 2019. Siinä pyrittiin käyttämään joitakin alkuperäisen suunnitelman ideoita, ja sen myötä keskukseen tuli uusia puutarhoja sekä kokous- ja esityspaikkoja.

Keskuksen nimeksi tuli joulukuussa 2025 Trump Kennedy Center, ja presidentti Donald Trumpista tuli sen hallituksen puheenjohtaja. Samalla keskuksen hallituksen jäsenkunta muuttui, ja uudet jäsenet ovat Trumpin kannattajia.

Sen jälkeen kun keskus nimettiin uudelleen Trump Kennedy Centeriksi, monet taiteilijat ovat peruneet esiintymisensä siellä. Merkittävin peruja on tammikuussa 2026 Washington National Opera, jonka kotitalo keskus on ollut vuodsta 1971. Keskus suljetaan kahdeksi vuodeksi remontin vuoksi 4. heinäkuuta 2026, ilmoitti Trump.

## Lähteet

## Aiheesta muualla

* Kennedy Center, virallinen kotisivu